เลือกตั้งเลื่อนแน่!! แต่ “วิษณุ” กำกวมโยนเผือกร้อนกกต.
เลือกตั้งเลื่อนแน่!! แต่ “วิษณุ” กำกวมโยนเผือกร้อนกกต.
3 ม.ค. 2562

นายวิษณุ เครืองาม รองนายกรัฐมนตรี ฝ่ายกฎหมาย เปิดเผยว่า การหารือกับคณะกรรมการการเลือกตั้ง (กกต.) ในช่วงบ่ายวันนี้ (3 ม.ค.) จะมีการหารือแนวทางการดำเนินกิจกรรมการเลือกตั้งอย่างไรไม่ให้ทับซ้อนกับพระราชพิธีบรมราชาภิเษก เนื่องจากพระราชพิธีฯจะอยู่ในห้วงเวลาประมาณ 1 เดือน ดังนั้นจึงจะหารือกับ กกต.ว่ากำหนดวันเลือกตั้งยังคงเป็นวันที่ 24 กุมภาพันธ์ 2562 หรือไม่ แต่หากจะต้องขยับวันเลือกตั้ง ก็ต้องพิจารณาความเหมาะสมว่าจะขยับวันอย่างไร ซึ่งต้องสอดคล้องกับขั้นตอนตามรัฐธรรมนูญและขั้นตอนตามพระราชพิธีบรมราชาภิเษก โดยข้อสรุปทั้งหมดจะขึ้นอยู่กับ กกต.พิจารณา
ส่วนจะขยับวันเลือกตั้งไปในช่วงใดนั้นขณะนี้ยังไม่สามารถสรุปได้ แต่ยืนยันต้องดำเนินการภายใน 150 วันตามกรอบกฏหมาย ซึ่งต้องไม่เกินวันที่ 9 พ.ค.นี้ และไม่สามารถจัดการเลือกตั้งหลังงานพระราชพิธีฯได้ เพราะจะเกินกรอบ 150 วัน ทั้งนี้ไม่ว่าจะกำหนดวันเลือกตั้งเป็นวันใดก็ตาม จะต้องประกาศผลการเลือกตั้งภายใน 60 วัน และหลังประกาศผลการเลือกตั้งแล้ว ต้องเปิดประชุมสภาผู้แทนราษฏรภายใน 15 วัน
นอกจากนี้ มีการชี้แจงว่าเรื่องการกำหนดวันเลือกตั้งและวันหาเสียงการเลือกตั้งไม่ได้กระทบต่อพระราชพิธีบรมราชาภิเษก แต่ยังมีในส่วนของกิจกรรมหลังการเลือกตั้งที่ต้องดำเนินการภายใต้กรอบรัฐธรรมนูญจำนวนหลายขั้นตอน ซึ่งต้องไปดูว่ากิจกรรมต่าง ๆ จะทับซ้อนกับห้วงเวลาที่มีพระราชพิธีบรมราชาภิเษกหรือไม่ โดยต้องคำนวณกิจกรรมหลังเลือกตั้งให้เหมาะสมและไม่ให้ทับซ้อนกับงานพระราชพิธีฯ รวมถึงต้องเป็นวันที่เร็วที่สุด
“ต้องดูว่ากิจกรรมต่างๆที่เกี่ยวกับการเลือกตั้ง ไปตรงล็อคกับพระราชพิธีบรมราชาภิเษกหรือไม่ ถ้าตรงล็อคเราขยับพระราชพิธีไม่ได้ แล้วเราก็ขยับวันเวลากิจกรรมการเมืองไม่ได้ เพราะเดินหน้าไปแล้ว เพราะฉะนั้นอาจจะต้องยกวันเลือกตั้งออกไปจากเดิม เพื่อคำนวณกิจกรรมหลังจากนั้น ไม่ให้ไปทับซ้อน เราจะทำแบบนี้ได้คือต้องเอาปฏิทินการเลือกตั้งวันที่ 24 กุมภาพันธ์มาวาง แล้วไล่เรียงดูว่าหลังวันเลือกตั้งแล้วต้องทำกิจกรรมการเมืองอย่างไรและเมื่อใด
โดยกิจกรรมเหล่านั้นไม่ใช่กิจกรรมกำหนดเองส่งเดช แต่เป็นเรื่องที่รัฐธรรมนูญกำหนดไว้ทั้งสิ้น ตอนนั้นกำหนดโดยไม่มีพระราชพิธีฯวันนี้ต้องเอาปฏิทินพระราชพิธีฯลงไป แล้วคุณจะเห็นความทับซ้อนขึ้นทันที เพราะฉะนั้นจึงอาจจำเป็นต้องมีปฏิทินแผ่นที่ 3 ว่าหากขยับแล้ว วันใดเป็นวันที่เหมาะสมที่สุด ซึ่งเราต้องการเร็วที่สุดและต้องไม่ทับซ้อนเท่านั้นเอง” นายวิษณุ กล่าว
อย่างไรก็ตาม นายวิษณุ ปฏิเสธแสดงความคิดเห็นว่า ควรจะมีรัฐบาลใหม่ก่อนพระราชพิธีบรมราชาภิเษกหรือไม่
 